Tronk toe met dié wat hulp vir KZN steel – CeleInwoners van die Inanda-township staan tou vir skoon water nadat oorstromings talle lewens geëis, mense dakloos gelaat en groot skade aan infrastruktuur aangerig is. (Foto: Rajesh Jantilal/AFP) “Mense wat plunder en geld steel gaan in hegtenis geneem word. So eenvoudig soos dit,” het Bheki Cele, minister van polisie en voorsitter van die regering se veiligheidsgroepering, Donderdagmiddag gesê. Cele het gereageer op ŉ vraag oor die groot kommer wat heers dat die geskiedenis hom gaan herhaal en hulpbronne wat vir vloedslagoffers bedoel is, in gulsige kaders se hande gaan beland. Verskeie partye het ook reeds gevra dat besonderhede oor presies hoe die geld wat vir die provinsie se herstelprogram bewillig is, aangewend gaan word. Pres. Cyril Ramaphosa het vroeër onderneem dat daar “geen ruimte vir korrupsie, wanbestuur of bedrog van enige aard” sal wees nie. Die nasionale regering het reeds sowat R1 miljard bewillig vir noodleniging, terwyl verskeie private instellings, organisasies en maatskappye ook ingespring het om te help. “Dit sal goed wees as mense nie vir die polisie wag nie, maar na hul gewete luister. Die situasie daar is benard,” sê Cele. Die minister sê as jy ŉ familie besoek het waarvan net twee lede oor is nadat die oorstromings die lewe van tien ander geëis het en “jy het die vermetelheid om daarheen te gaan en te steel, is jy nie ŉ mens nie. Jy is ŉ soort dier”. Cele sê daar moet op mense se gewete staatgemaak word. “Maar as hulle gewete hulle in die steek laat, moet die staat daar wees om hulle daaraan te herinner waar hulle hoort.” Maroela Media het vroeër berig dat die KwaZulu-Natalse premier om verskoning gevra het nadat ŉ watertenkwa buite sy huis op La Mercy geparkeer was, terwyl duisende mense in die gebied weens skade aan infrastruktuur sonder water – en in sommige gevalle selfs sonder ŉ heenkome – gelaat is. Die eThekwini-munisipaliteit moes ook terugkrabbel ná ŉ beskuldiging dat een van sy amptenare ŉ bakkievrag kospakkies gesteel het. ŉ Video van die beweerde “diefstal” het opslae gemaak, maar die munisipaliteit sê die vrou is een van sy amptenare en was aangewys om die skenkings na ŉ township te neem.